
UE vrea să nea și casele. N-ai bani de renovare, pierzi locuința 


Prea mulţi proprietari în țările sărace 


Parlamentul European vrea să revizuiască directiva privind performanţa 
energetică a clădirilor și să introducă măsuri drastice împotriva celor care nu-și 
renovează locuinţele. Riscurile sunt, așa cum semnalează și eurodeputaţii, ca 
proprietarii care nu-și permit să-și ia credite ipotecare pentru refacerea din 
temelii a clădirilor sau a apartamentelor, să-și piardă locuinţa. Justificarea 
modificării directivei este că 36% din emisiile de gaze cu efect de seră sunt 
produse de clădirile rezidenţiale. 


Potrivit unui raport adoptat marți de Parlamentul European, directiva privind performanţa 
energetică a clădirilor trebuie modificată, astfel încât toți proprietarii de locuinţe să fie 
obligaţi să-și renoveze casele, astfel încât să reducă la minimum consumul de energie 
electrică și termică. 


Principala justificare este aceea că 36% din emisiile de gaze cu efect de seră sunt produse 
de clădiri, în special de cele din zonele rurale și din ţările sărace ale UE. Parlamentarii 
semnalează că 40% din energia UE este consumată de clădiri și că aproape 75% din 
acestea sunt ineficiente energetic, astfel că sunt necesare urgent renovări ambiţioase și 
profunde. 


"În ciuda ineficienţei fondului de clădiri din Europa, doar 0,4-1,2% din locuinţe sunt 
renovate în fiecare an. Dacă nu abordăm rata scăzută de renovare a clădirilor din UE cu 
un cadru legislativ puternic, riscăm să nu ne îndeplinim obligaţiile climatice. Trebuie 
promovată utilizarea energiei regenerabile în clădiri și stimulate renovările profunde. Ar 
trebui să se includă cerințe minime de performanţă energetică pentru a ridica standardele 
pentru clădirile noi și existente. Ghișeele unice pentru consiliere pentru renovare ar trebui 
să ofere informații clare și imparţiale pentru a oferi consumatorilor posibilitatea de a lua 
măsuri. În cele din urmă, împrumuturile și granturile specifice vor fi esențiale pentru a 
stimula valul de renovare”, se arată în raport. 


Sărăcia energetică, tratată cu credite ipotecare 


Europarlamentarii indică faptul că gospodăriile aflate în sărăcie energetică locuiesc adesea 
în clădirile cu cele mai proaste performanțe și susțin că nu este acceptabil ca cei mai 
vulnerabili să fie expuși la riscurile financiare și de sănătate asociate cu casele cu pierderi 
de căldură și aparatele electrocasnice ineficiente, care provoacă cele mai mari facturi la 
energie. Prin urmare, se propune aplicarea standardelor minime de performanță 
energetică mai întâi în clădirile cu cele mai slabe performanţe. Ce înseamnă acest lucru? 
Că primii obligați să plătească pentru renovări vor fi tocmai cei cu venituri mici. 


"Obligarea renovărilor trebuie să vină cu garanţii pentru gospodării, protejându-le de 
datorii împovărătoare, pierderea locuinţelor sau împotriva creșterii chiriei. Costurile și 
beneficiile trebuie împărţite în mod echitabil și trebuie mobilizat sprijinul financiar, alături 
de introducerea altor garanţii sociale. Numai atunci putem implica comunităţi întregi în 
renovări și putem asigura creșterea calităţii vieții oamenilor”, se arată în raport. Cum 
venituri mici, comparativ cu costurile uriașe ale renovării, au aproape toţi cetățenii 
statelor sărace din UE, consecinţa va fi pierderea locuinţelor. 


"Se discută și de pierderea dreptului la proprietate, prin această directivă, dacă cetățenii 
nu respectă legea. Bani pentru renovare, de unde? Împrumuturi și ceva granturi! De ce? 
Vor ei să ne salveze de la sărăcia energetică!”, ne-a declarat Marius Tudor, fost consilier în 
Parlamentul European. 


Toată lumea la bancă 


Fondurile UE, cum ar fi Fondul pentru climatul social sau Facilitatea pentru redresare și 
reziliență, ar trebui utilizate ca garanții și ca fonduri revolving, pentru a asigura accesul la 
finanţare pentru acele grupuri care au dificultăți în a beneficia de credite ipotecare sau 
împrumuturi tradiționale, se mai precizează în raport. "Contractele de performanţă 
energetică și schemele pe factură, granturile și programele integrate subvenţionate de 
renovare a clădirilor la nivel local vor viza grupurile vulnerabile și vor conduce la renovări 
la preţuri accesibile sau chiar neutre din punct de vedere al costurilor”, consideră 
europarlamentarii. 

